Twee hoërskoolseuns sterf tragiesCallie Schoonraad. Foto: Verskaf ŉ Gemeenskap is in rou gedompel nadat twee hoërskoolseuns van Rustenburg in Noordwes oor die naweek tragies in ŉ motorongeluk dood is. Een van die seuns het Vrydag 18 jaar oud geword. Callie Schoonraad, Danie Pieterse en Christiaan Roets was boesemvriende en almal matrikulante aan Hoërskool Grenswag, voor die tragedie homself Saterdagoggend afgespeel het. Sers. Ofentse Mokgadi, woordvoerder van die Rustenburg-polisie, het Dinsdag aan Maroela Media gesê die polisie is omstreeks 02:00 na die toneel in Bovenstraat ontbied waar hulle die bakkie waarin die tieners gery het teen ŉ boom aangetref het. “Twee liggame [Callie en Danie] is in die bakkie se wrak aangetref en een insittende [Christiaan] is reeds na ŉ hospitaal geneem vir mediese behandeling,” het Mokgadi gesê. Volgens ŉ omstander wat op die toneel was en verkies om anoniem te bly, het Callie bestuur en by ŉ draai beheer oor die voertuig verloor. Die bakkie het gerol, ŉ lamppaal getref en teen die boom tot stilstand gekom. “Die ongeluk het die hele gemeenskap geruk; hulle was wonderlike kinders wat skielik weggeneem is.” Dr. Herman Jansen, die skool se woordvoerder en berader, het Dinsdag aan Maroela Media bevestig drie leerders was in die bakkie toe die ongeluk plaasgevind het. Callie het op die graadraad en leerderraad gedien en het vir die eerste span rugby gespeel. Christiaan is die hoofseun van Grenswag. Die leerders se afsterwe kom as ŉ groot skok vir Hoërskool Grenswag en die gemeenskap. “Albei leerders was vanaf graad 8 in die skool gewees en het hegte vriendskapsbande met hul skoolmaats gehad.” Danie Pieterse. Foto: Verskaf Die ongeluk volg die dag nadat die skool sy jaarlike Redemption Week afgesluit het. “Deur die week het ons elke oggend by geleentheid oor ŉ bepaalde waarde gesels. Vrydag was dit tradisie dat die skool op die rugbyveld bymekaar kom. Hierdie jaar het ons besluit om ŉ kruis en hart op die veld te maak en ŉ lugfoto is daarvan geneem. Ons het Redemtion Week Vrydag afsluit, maar was almal ná die tragiese ongeluk Maandag terug in die saal om hulde aan Callie en Danie te bring,” het Jansen gesê. Beraders is beskikbaar gestel om die seuns se skoolmaats in die moeilike tyd by te staan, veral met die matrieks se eksamens wat ongehinderd Dinsdag afgeskop het. “Die hele skool het Maandag die geleentheid gehad om mekaar saam deur die pyn en seer te dra. Die matrieks het Dinsdag, by ŉ tafel van herinnerings, die geleentheid gehad om hulde aan Callie en Danie te bring.” Die skool se hoof, mnr. Chris Loubser en lede van die personeel, was Saterdag by die seuns se ouers om bystand te bied. Personeel en leerders van die skool het gesê: “Albei seuns was altyd hulpvaardig, vriendelik en goed gemanierd. Die seuns het spitsvondige humor en gesonde grappe met mekaar gedeel. Hulle was ook baie geliefd onder die ander leerders. “In die laaste weke wat die graad 12-leerders nog saam in die klas gaan wees, sal wiskunde of letterkunde met baie minder lag en humor gedoen word. Hul stemme vol lag word nou in die hele skepping gehoor.” Volgens Jansen herstel Christiaan goed en hy is Dinsdagoggend uit die hospitaal ontslaan en sterk tuis aan. Danie se begrafnis vind Donderdag om 14:00 vanuit die Volle Evangelie Kerk plaas, vanwaar die stoet na die Donkerhoek-begraafplaas gaan beweeg vir die teraardebestelling. Callie se begrafnis is Vrydag om 14:00 vanuit die NG Moedergemeente. Mokgadi het gesê die presiese omstandighede rakende die ongeluk is tans onbekend en word deur die polisie ondersoek. Die polisie ondersoek roetinegewys ŉ saak van strafbare manslag.